তথ্যবিবরণী নম্বর : ২৭৭৫

**যুব সমাজ ২০৪১ এর স্মার্ট বাংলাদেশের কর্ণধার**

**--পানিসম্পদ প্রতিমন্ত্রী**

বরিশাল, ২১ মাঘ (৪ ফেব্রুয়ারি) :

শিক্ষার্থীদের লেখাপড়ার দিকে মনোযোগী হওয়ার আহ্বান জানিয়ে পানিসম্পদ প্রতিমন্ত্রী জাহিদ ফারুক বলেছেন, প্রধানমন্ত্রী শেখ হাসিনা বাংলাদেশকে দরিদ্র দেশ থেকে উন্নয়নশীল দেশের কাতারে নিয়ে এসেছেন। ২০৪১ সালে সমৃদ্ধ স্মার্ট বাংলাদেশে পৌঁছানোর লক্ষ্যে আমরা কাজ করে যাচ্ছি। আজকের যুব সমাজ হবে ২০৪১ সালের স্মার্ট বাংলাদেশের কর্ণধার।

আজ বরিশাল জিলা স্কুল প্রাঙ্গণে ৫২তম আঞ্চলিক স্কুল, মাদরাসা ও কারিগরি শিক্ষা শীতকালীন খেলাধুলা ও ক্রীড়া প্রতিযোগিতার উদ্বোধন অনুষ্ঠানে প্রতিমন্ত্রী এসব কথা বলেন।

প্রতিমন্ত্রী শিক্ষার্থীদের উদ্দেশ্যে বলেন, তোমাদেরকে এখন থেকেই প্রস্তুতি নিতে হবে। তোমাদের লেখাপড়া করতে হবে, শারীরিকভাবে সুস্থ থাকতে হবে। সমৃদ্ধ স্মার্ট বাংলাদেশ বিনির্মাণে তোমাদের এখন থেকেই গঠনমূলক কর্মকাণ্ডে অংশগ্রহণ করতে হবে। সততা, আন্তরিকতা ও নিষ্ঠার সঙ্গে নিজেদের গড়ে তুলে স্মার্ট বাংলাদেশের যোগ্য নাগরিক হতে হবে। এর মাধ্যমে তোমরাই ভবিষ্যতে বাংলাদেশের কর্ণধার হতে পারবে।

জাহিদ ফারুক বলেন, কোনো দেশের নাগরিক বা মানুষ শারীরিকভাবে সুস্থ হতে না পারলে সে দেশ কখনও সমৃদ্ধি লাভ করতে পারে না। জাতির পিতা স্বপ্ন দেখেছিলেন বাংলাদেশকে সোনার বাংলা গড়ার। কিন্তু আমরা জনসাধারণ যদি শারীরিকভাবে যোগ্যতা অর্জন করতে না পারি তাহলে এটা সোনার বাংলা হবে না, রুগ্ন বাংলা হবে। সুতরাং সোনার বাংলা গড়তে হলে আমাদের প্রতিটি নাগরিককে শরীরের দিকে নজর দিতে হবে। আর এ জন্যই সরকার খেলাধুলার দিকে নজর দিয়েছে।

শিক্ষার্থীদের প্রতিমন্ত্রী বলেন, আমার দৃঢ় বিশ্বাস এখনকার শিক্ষার্থীরা লেখাপড়ার সঙ্গে সঙ্গে খেলাধুলার প্রতিও মনোযোগী হবে। একজন শিক্ষার্থী লেখাপড়ার সঙ্গে খেলাধুলায় মনোযোগী হলে তারা অন্যান্য খারাপ কাজ থেকে নিজেকে দূরে রাখতে পারবে।

অনুষ্ঠানে মাধ্যমিক ও উচ্চ মাধ্যমিক শিক্ষাবোর্ড বরিশালের চেয়ারম্যান অধ্যাপক মো. ইউনুস আলী সিদ্দিকীর সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন বরিশালের জেলা প্রশাসক শহিদুল ইসলাম, মাধ্যমিক ও উচ্চ শিক্ষা অধিদপ্তর বরিশাল অঞ্চলের উপ-পরিচালক মো.আনোয়ার হোসেন এবং মাধ্যমিক ও উচ্চ মাধ্যমিক শিক্ষাবোর্ড বরিশালের সচিব আ ফ ম বাহারুল আলম প্রমুখ।

#

গিয়াস/ফয়সল/সায়েম/শফি/মোশারফ/শামীম/২০২৪/১৯২০ঘণ্টা

তথ্যবিবরণী নম্বর : ২৭৭৪

**ক্যাবল সেবা ডিজিটাইজেশনে শিগগিরই নির্দেশিকা তৈরি করা হবে**

**--- তথ্য ও সম্প্রচার প্রতিমন্ত্রী**

ঢাকা, ২১ মাঘ (৪ ফেব্রুয়ারি) :

ক্যাবল সেবা ডিজিটাইজেশনে শিগগিরই নির্দেশিকা তৈরি করা হবে বলে জানিয়েছেন তথ্য ও সম্প্রচার প্রতিমন্ত্রী মোহাম্মদ আলী আরাফাত।

আজ সচিবালয়ে তথ্য ও সম্প্রচার মন্ত্রণালয়ের সভাকক্ষে ক্যাবল অপারেটরস এসোসিয়েশন অভ্ বাংলাদেশ-এর নেতৃবৃন্দের সাথে মতবিনিময়কালে প্রতিমন্ত্রী এসব কথা বলেন।

এ সময় প্রতিমন্ত্রী বলেন, ক্যাবল টেলিভিশন সম্প্রচার, ওটিটি প্ল্যাটফর্মসহ সকল ক্ষেত্রে শৃঙ্খলা আনা হবে। অল্প সময়ের মধ্যেই ক্যাবল সেবা ডিজিটাইজেশনের জন্য গাইডলাইন তৈরি করা হবে। পাশাপাশি ক্যাবল টেলিভিশন সম্প্রচারে যেখানে আইনের লঙ্ঘন ও ব্যত্যয় আছে সেটা বন্ধে দ্রুত ব্যবস্থা নেয়া হবে। এক্ষেত্রে জাতীয় নিরাপত্তার বিষয়টিও বিবেচনা করা হবে।

প্রতিমন্ত্রী বলেন, ক্যাবল টেলিভিশন সম্প্রচারে সম্পৃক্ত প্রত্যেক অংশীজন ডিজিটাইজেশনের পক্ষে। এক্ষেত্রে কোনো বাধা নেই। তাই দ্রুততার সাথে একাজটি করতে সরকার চেষ্টা করবে। ডিজিটাইজেশন হলে সরকার আরো বেশি রাজস্ব পাবে, অনেক বেশি স্বচ্ছতা আসবে।

ওটিটি প্ল্যাটফর্ম সংক্রান্ত সাংবাদিকদের এক প্রশ্নের জবাবে প্রতিমন্ত্রী বলেন, ওটিটি প্ল্যাটফর্মসহ প্রযুক্তির যেকোনো অগ্রসরতাকে সরকার স্বাগত জানায়। কিন্তু যেখানে আইন ভঙ্গ হবে, নিয়ম-নীতি ভঙ্গ হবে সেখানে ব্যবস্থা নেয়া হবে। একই সাথে জাতীয় স্বার্থ ও নিরাপত্তা নিশ্চিত করা হবে। প্রযুক্তির অগ্রসরতার সাথে একধরনের ঝুঁকিও তৈরি হয়, সে জায়গাগুলোও দ্রুততার সাথে বিবেচনা করা হবে।

প্রতিমন্ত্রী আরো বলেন, প্রযুক্তিকে স্বাগত জানাতে হবে। প্রযুক্তি যে পরিবর্তন ঘটিয়ে দিচ্ছে সেটা মেনে নেয়ার মানসিকতাও থাকতে হবে। প্রযুক্তি গ্রহণের ইতিবাচক মানসিকতা থাকাটাও জরুরি। তিনি বলেন, দেশে প্রচলিত আইনের কোনো ব্যত্যয় হোক এটা আমরা হতে দিতে পারি না। আইন এবং জাতীয় নিরাপত্তা সরকারের কাছে সর্বোচ্চ অগ্রাধিকার পাবে। তার ভিত্তিতে মন্ত্রণালয় সিদ্ধান্ত নেবে। এ বিষয়ে আন্তঃমন্ত্রণালয় সমন্বয় ও যোগাযোগের ওপরও গুরুত্বারোপ করেন প্রতিমন্ত্রী।

এসময় ক্যাবল অপারেটরস এসোসিয়েশন অভ্ বাংলাদেশ-এর সভাপতি এবিএম সাইফুল হোসেন, সাধারণ সম্পাদক মোশাররফ আলী চঞ্চল, সদস্য নিজাম উদ্দীন মাসুদ, রশিদ মালিক, ফরিদ উদ্দীন এবং হাবীব আলী উপস্থিত ছিলেন।

এদিন বাংলাদেশ চলচ্চিত্র প্রদর্শক সমিতির নেতৃবৃন্দের সাথে মতবিনিময় করেন প্রতিমন্ত্রী।

#

ইফতেখার/ফয়সল/সায়েম/শফি/মোশারফ/জয়নুল/২০২৪/২১৩০ ঘণ্টা

তথ্যবিবরণী নম্বর : ২৭৭৩

**ডাক, টেলিযোগাযোগ ও তথ্যপ্রযুক্তি প্রতিমন্ত্রীর সাথে ফ্রান্সের**

**এয়ারবাস ডিফেন্স এন্ড স্পেসের ভাইস প্রেসিডেন্টের সাক্ষাৎ**

ঢাকা, ২১ মাঘ (৪ ফেব্রুয়ারি) :

ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলকের সাথে আজ আগারগাঁওস্থ আইসিটি টাওয়ারের আইডিয়া ফ্লোরে ফ্রান্সের এয়ারবাস ডিফেন্স এন্ড স্পেসের ভাইস প্রেসিডেন্ট Stephane VESVAL সাক্ষাৎ করেন। এসময় বাংলাদেশে নিযুক্ত ফ্রান্সের রাষ্ট্রদূত **Marie MASDUPUY** উপস্থিত ছিলেন।

সাক্ষাৎকালে তাঁরা দুই দেশের পারস্পরিক স্বার্থসংশ্লিষ্ট বিভিন্ন বিষয় নিয়ে আলোচনা করেন। বিশেষ করে টেলিযোগাযোগ ও তথ্যপ্রযুক্তিসহ বিভিন্ন ক্ষেত্রে বাংলাদেশকে সহযোগিতা করার বিষয়ে ফ্রান্স সরকারের আগ্রহের কথা জানিয়েছেন রাষ্ট্রদূত।

প্রতিমন্ত্রী ভাইস প্রেসিডেন্টের কাছে প্রধানমন্ত্রী শেখ হাসিনার নেতৃত্বে ডিজিটাল বাংলাদেশের সাফল্য এবং ২০৪১ সালের মধ্যে স্মার্ট সিটিজেন, স্মার্ট ইকোনমি, স্মার্ট গভর্নমেন্ট এবং স্মার্ট সোসাইটি-এ চারটি মূল স্তম্ভের ওপর ভিত্তি করে স্মার্ট বাংলাদেশ গড়ার পরিকল্পনা তুলে ধরেন।

সাক্ষাৎ শেষে সাংবাদিকদের সাথে মতবিনিময়কালে প্রতিমন্ত্রী বলেন, ফ্রান্স এবং বাংলাদেশ একসাথে অর্থনৈতিক কূটনীতিতে অনেক দূর এগিয়ে গেছে। অর্থনৈতিকভাবে সমৃদ্ধ হওয়ার জন্য আমরা আরো এগিয়ে যাচ্ছি। তিনি বলেন, স্পেস ইন্ডাস্ট্রিতে দেশের ছাত্র, গবেষক এবং স্টার্টআপদের স্কিল ডেভেলপ করার জন্য এবং পরবর্তী স্যাটেলাইট উৎক্ষেপন বিষয়ে বাংলাদেশ স্যাটেলাইট কোম্পানি লিমিটেড (বিএসসিএল) এবং বঙ্গবন্ধু-২ আর্থ অবজারভেশন স্যাটেলাইট সিস্টেম সম্পর্কিত ফ্রান্সের এয়ারবাস ডিফেন্স এন্ড স্পেসের সাথে ইতোমধ্যে লেটার অব ইনটেন্ট (এলওআই) চুক্তি হয়েছে। তিনি আরো বলেন, সরকারি-বেসরকারি ও একাডেমিয়ার সম্মিলিত সহযোগিতায় আর্থ অবজারভেটিভ স্যাটেলাইট কনস্ট্রাকশন করা হবে।

পলক বলেন, কৃষি-মৎস্য, জলবায়ু পরিবর্তন এবং ব্লু ইকোনমি রক্ষার পাশাপাশি জাতীয় প্রতিরক্ষা নিরাপত্তায় নিজস্ব আর্থ অবজারভেটিভ স্যাটেলাইট দরকার। গ্রাউন্ড স্টেশন, ডেটা রিসিভিং সেন্টার, প্রসেসিং, অ্যানালেটিক্সসহ সবকিছুই বাংলাদেশের মাটিতে হবে। এরই লক্ষ্যে ফ্রান্স এবং বাংলাদেশ একত্রিত হয়ে মেইড ইন বাংলাদেশ স্যাটেলাইট লঞ্চ করা হবে বলেও তিনি জানান।

পরে প্রতিমন্ত্রী সাংবাদিকদের বিভিন্ন প্রশ্নের জবাব দেন।

#

বিপ্লব/ফয়সল/সায়েম/শফি/মোশারফ/শামীম/২০২৪/২১০৫ঘণ্টা

তথ্যবিবরণী নম্বর : ২৭৭২

**ভরা মৌসুমে চালের মূল্যবৃদ্ধির কোনো কারণ নেই**

**--- খাদ্যমন্ত্রী**

ঢাকা, ২১ মাঘ (৪ ফেব্রুয়ারি) :

খাদ্যমন্ত্রী সাধন চন্দ্র মজুমদার বলেছেন, ভরা মৌসুমে চালের মূল্যবৃদ্ধির কোনো কারণ নেই। ধান-চালের কৃত্রিম সংকট সৃষ্টি করে অতিরিক্ত মুনাফা করলে তাদের বিরুদ্ধে কঠোর ব্যবস্থা নেওয়া হবে। এসময় গুজব ছড়িয়ে মূল্য বৃদ্ধির প্রবণতা পরিহার করার আহ্বান জানান তিনি।

মন্ত্রী আজ বগুড়া জেলা প্রশাসকের কার্যালয়ের সম্মেলন কক্ষে চালের বাজার নিয়ন্ত্রণে করণীয় নির্ধারণে অংশীজনদের সাথে মতবিনিময় সভায় প্রধান অতিথির বক্তব্যে এসব কথা বলেন মন্ত্রী।

মন্ত্রী বলেন, সরকার ব্যবসায়ীদের হয়রানি করবে না। তবে কেউ কোনো অনিয়ম করলে তার বিরুদ্ধে বিশেষ ক্ষমতা আইনে মামলা করা হবে। নির্বাচনের আগে ও পরে অনেক ব্যবসায়ী লোভ সামলাতে না পেরে চালের মূল্য বাড়িয়ে বাজার অস্থিতিশীল করেছিলেন। এখন সেই সুযোগ বন্ধ করতে নতুন আইন তৈরি করা হয়েছে। চালের বস্তার গায়ে উৎপাদন তারিখ, মূল্য ও কোন জাতের চাল তা উল্লেখ করতে হবে। তিনি বলেন, সকলে দেশকে ভালোবাসলেই দেশ থেকে ক্ষুধা নিরুদ্দেশ হবে এবং আমাদের স্বাধীনতা সার্থক হবে।

বগুড়ার জেলা প্রশাসক মোঃ সাইফুল ইসলামের সভাপতিত্বে মতবিনিময় সভায় বিশেষ অতিথির বক্তব্য রাখেন খাদ্য মন্ত্রণালয়ের অতিরিক্ত সচিব প্রদীপ কুমার দাস, খাদ্য অধিদপ্তরের অতিরিক্ত মহাপরিচালক আব্দুল্লাহ আল মামুন, জেলা পুলিশ সুপার সুদীপ কুমার চক্রবর্তীসহ বগুড়ার বিভিন্ন চালকল মালিক, চালের পাইকারি ও খুচরা ব্যবসায়ীবৃন্দ।

#

কামাল/ফয়সল/সায়েম/শফি/মোশারফ/জয়নুল/২০২৪/২১২০ ঘণ্টা

Handout Number : 2771

**US President Biden writes to PM Sheikh Hasina,**

**commits willingness to work together**

Dhaka, 4 February:

US President Joe Biden has written to Prime Minister Sheikh Hasina expressing his willingness to work together to achieve Bangladesh's economic goals.

President Biden said in his letter, ‘The United States is committed to supporting Bangladesh's ambitious economic goals and partnering with Bangladesh on our shared vision for a free and open Indo-Pacific.’

As the two countries embark on the next chapter of the U.S.-Bangladesh partnership, the US President said, he wants to convey the sincere desire of his Administration to continue their work together on regional and global security, economic development, climate change and energy, global health, humanitarian support, especially for Rohingya refugees and more.

‘We have a long and successful history of working together to solve problems and our strong people-to-people ties are the foundation of this relationship’ the US President wrote to PM Sheikh Hasina.

The Embassy of the United States of America reached the letter to the Ministry of Foreign Affairs today.

#

Masum Billah/Faisal/Sayeam/Shafi/Mosharaf/Joynul/2024/2055 hour

তথ্যবিবরণী নম্বর : ২৭৭০

**প্রধানমন্ত্রী শেখ হাসিনাকে প্রেসিডেন্ট বাইডেনের চিঠি: একসঙ্গে কাজ করার প্রত্যয়**

ঢাকা, ২১ মাঘ (৪ ফেব্রুয়ারি) :

বাংলাদেশের অর্থনৈতিক লক্ষ্য অর্জনে একসঙ্গে কাজ করার ইচ্ছা প্রকাশ করে প্রধানমন্ত্রী শেখ হাসিনাকে চিঠি দিয়েছেন মার্কিন প্রেসিডেন্ট জো বাইডেন।

প্রেসিডেন্ট বাইডেন তাঁর চিঠিতে বলেছেন, ‘যুক্তরাষ্ট্র বাংলাদেশের উচ্চাভিলাষী অর্থনৈতিক লক্ষ্যকে সমর্থন করতে এবং একটি মুক্ত ও উন্মুক্ত ইন্দো-প্যাসিফিক অঞ্চলের জন্য যৌথ ভিশনে বাংলাদেশের সাথে অংশীদারিত্ব করতে প্রতিশ্রুতিবদ্ধ।’

দুই দেশ যুক্তরাষ্ট্র ও বাংলাদেশের মধ্যে অংশীদারিত্বের পরবর্তী অধ্যায় শুরুর এ সময়ে আঞ্চলিক ও বৈশ্বিক নিরাপত্তা, অর্থনৈতিক উন্নয়ন, জলবায়ু পরিবর্তন, জ্বালানিসহ বৈশ্বিক বিষয়গুলোতে কাজ চালিয়ে যাওয়ার জন্য মার্কিন প্রশাসনের আন্তরিক ইচ্ছা প্রকাশের কথা উল্লেখ করেছেন প্রেসিডেন্ট বাইডেন।

প্রধানমন্ত্রী শেখ হাসিনাকে মার্কিন প্রেসিডেন্ট তাঁর চিঠিতে লেখেন, ‘স্বাস্থ্য, মানবিক সহায়তা, বিশেষ করে রোহিঙ্গা শরণার্থীদের জন্য এবং আরো অনেক ক্ষেত্রে কাজ করার আমাদের একটি দীর্ঘ এবং সফল ইতিহাস রয়েছে এবং আমাদের জনগণের মধ্যে শক্তিশালী বন্ধন দু’দেশের এই সম্পর্কের ভিত্তি।’

আজ ঢাকায় মার্কিন যুক্তরাষ্ট্রের দূতাবাস পররাষ্ট্র মন্ত্রণালয়কে চিঠিটি পৌঁছে দিয়েছে।

#

আকরাম/ফয়সল/সায়েম/শফি/সঞ্জীব/শামীম/২০২৪/২০০৫ঘণ্টা

তথ্যবিবরণী নম্বর : ২৭৬৯

**ফুলতলায় স্মার্ট জাতীয় পরিচয়পত্র বিতরণ কার্যক্রমের উদ্বোধন**

খুলনা, ২১ মাঘ (৪ ফেব্রুয়ারি) :

স্মার্ট জাতীয় পরিচয়পত্র বিতরণ কার্যক্রমের উদ্বোধন অনুষ্ঠান আজ খুলনার ফুলতলা রি-ইউনিয়ন মডেল স্কুল এন্ড কলেজের অডিটোরিয়ামে অনুষ্ঠিত হয়। এতে প্রধান অতিথি ছিলেন নির্বাচন কমিশনার ব্রিগেডিয়ার জেনারেল (অব:) মোঃ আহসান হাবিব খান।

প্রধান অতিথির বক্তৃতায় নির্বাচন কমিশনার বলেন, নাগরিক সেবা প্রদানের ক্ষেত্রে স্মার্ট জাতীয় পরিচয়পত্রের গুরুত্ব অপরিসীম। স্মার্টকার্ডে দেশের নাগরিকদের ডিজিটাল তথ্য সংরক্ষিত থাকবে। এর মাধ্যমে নাগরিক সম্পর্কে জানা যাবে। তাই মানুষের জন্ম থেকে মৃত্যু পর্যন্ত সকল সেবার ক্ষেত্রে এর প্রয়োজন রয়েছে। ২০৪১ সালে স্মার্ট বাংলাদেশ বিনির্মাণে এই স্মার্ট কার্ড উল্লেখযোগ্য ভূমিকা রাখবে। স্মার্টকার্ডের ডাটাবেজ সুরক্ষিত এবং ব্যক্তির চোখের আইরিশের প্রতিচ্ছবি ও দশ আঙ্গুলের ছাপ দিয়ে তৈরি। তিনি বলেন, এই স্মার্টকার্ড প্রবাসীদের জন্য ইতালি, সৌদি আরব, আমেরিকা ও আবুধাবি চারটি দেশে বিতরণ করা হচ্ছে। পর্যায়ক্রমে আরো ১১টি দেশে বিতরণ করা হবে। বীর মুক্তিযোদ্ধাদের জন্য নতুন করে আলাদা স্মার্ট জাতীয় পরিচয়পত্র করা হবে।

অনুষ্ঠানে অতিথি ছিলেন আইডিইএ এর প্রকল্প পরিচালক (২য় পর্যায়) ব্রিগেডিয়ার জেনারেল আবুল হাসনাত মোহাম্মদ সায়েম। খুলনার জেলা প্রশাসক খন্দকার ইয়াসির আরেফীনের সভাপতিত্বে অনুষ্ঠানে বিশেষ অতিথির বক্তৃতা করেন খুলনা আঞ্চলিক নির্বাচন কর্মকর্তা মোঃ হুমায়ুন কবির ও পুলিশ সুপার মোহাম্মদ সাঈদুর রহমান। শুভেচ্ছা বক্তৃতা করেন জেলা নির্বাচন কর্মকর্তা ফারাজী বেনজীর আহম্মেদ।

পরে নির্বাচন কমিশনার ব্রিগেডিয়ার জেনারেল (অব:) মোঃ আহসান হাবিব খান রি-ইউনিয়ন মডেল স্কুল এন্ড কলেজ প্রাঙ্গণে গণমাধ্যমকর্মীদের ব্রিফিং করেন।

পর্যায়ক্রমে ফুলতলা উপজেলার ২৯২০ জনের মাঝে স্মার্ট জাতীয় পরিচয়পত্র বিতরণ করা হবে।

#

ফেরদৌস/ফয়সল/সায়েম/শফি/সঞ্জীব/শামীম/২০২৪/১৮২০ঘন্টা

তথ্যবিবরণী নম্বর : ২৭৬৮

**‍‍‍‍ত্রাণ প্রতিমন্ত্রীর সাথে ডব্লিউএফপিএ’র কান্ট্রি ডিরেক্টরের সাক্ষাৎ**

ঢাকা, ২১ মাঘ (৪ ফেব্রুয়ারি) :

দুর্যোগ ব্যবস্থাপনা ও ত্রাণ প্রতিমন্ত্রী মোঃ মহিববুর রহমানের সাথে আজ সচিবালয়ে তাঁর অফিসকক্ষে বাংলাদেশে ডব্লিউএফপিএ'র আবাসিক প্রতিনিধি ও কান্ট্রি ডিরেক্টর Dom Scalpelli সাক্ষাৎ করেন।

সাক্ষাৎকালে কক্সবাজার ও ভাসানচরে মানবিক সহায়তা কার্যক্রম, Humanitarian Staging Area তৈরিতে সহায়তা, জাতীয় জরুরি সাড়াদান কেন্দ্র, মিয়ানমারের সার্বিক সংঘাতময় পরিস্থিতি এবং রোহিঙ্গা প্রত্যাবাসনের উপায় বের করা ইত্যাদি বিষয়ে আলোচনা হয়।

এ সময় মন্ত্রণালয়ের সচিব মোঃ কামরুল হাসান, শরণার্থী সেলের প্রধান (অতিরিক্ত সচিব) মোঃ হাসান সারওয়ার এবং ডব্লিউএফপিএ’র সিনিয়র পার্টনারশিপস এডভাইজার ও সরকারের সাবেক সচিব মোঃ মোহসীন উপস্থিত ছিলেন ।

#

সেলিম/ফয়সল/সায়েম/শফি/সঞ্জীব/শামীম/২০২৪/১৯৪০ঘণ্টা

তথ্যবিবরণী নম্বর : ২৭৬৭

**নির্বাচন কমিশনকে আরো আস্থাশীল করে গড়ে তুলতে হবে**

**--- নির্বাচন কমিশনার রাশেদা সুলতানা**

রাজশাহী, ২১ মাঘ (৪ ফেব্রুয়ারি) :

নির্বাচন কমিশনার বেগম রাশেদা সুলতানা বলেছেন, নির্বাচন কমিশন যদি নষ্ট হয়ে যায়, তখন গোটা নির্বাচন ব্যবস্থাই ধ্বংস হয়ে যায়, গণতন্ত্র প্রতিষ্ঠা পায় না, গণতন্ত্রের ধারাবাহিকতাও থাকে না। নির্বাচন কমিশনকে জনগণের কাছে আরো বেশি আস্থাশীল করে গড়ে তুলতে হবে। নির্বাচন ছাড়া দেশের শাসনব্যবস্থার পরিবর্তন আমাদের কারোরই কাম্য নয়, এটা জনগণও পছন্দ করে না।

আজ নওগাঁ জেলা প্রশাসকের সম্মেলন কক্ষে দ্বাদশ জাতীয় সংসদ নির্বাচনে নওগাঁ-২ আসনের প্রতিদ্বন্দ্বী প্রার্থী ও আইনশৃঙ্খলা রক্ষাকারী বাহিনীর সদস্যদের সাথে মতবিনিময়কালে তিনি এসব কথা বলেন। স্বতন্ত্র প্রার্থী আমিনুল হকের মৃত্যুতে নির্বাচন কমিশন কর্তৃক ৭ জানুয়ারি এ আসনের ভোট গ্রহণ স্থগিত রাখা হয় এবং ১২ ফেব্রুয়ারি নির্বাচনের জন্য পুনঃতপশীল ঘোষণা করা হয়।

রাশেদা সুলতানা বলেন, এবার নির্বাচনের (দ্বাদশ জাতীয় সংসদ নির্বাচন) আগ পর্যন্ত সংবাদ মাধ্যমে, সামাজিক যোগাযোগ মাধ্যমে বা অপরিচিত নম্বর থেকে যতগুলো বিষয় আমাদের নজরে এসেছে আমরা তার প্রতিটি বিষয়ে ব্যবস্থা নিয়েছি, হয়তো সবগুলো বিষয় পত্র-পত্রিকায় আসে নাই।

মতবিনিময় সভায় তিনি প্রার্থীদের নির্বাচনি আচরণবিধি আগে নিজেকে মানতে ও পরে অন্যরা মানে কি না তা দেখতে অনুরোধ করেন; অতঃপর নির্বাচন কমিশনসহ ইলেক্টোরাল কমিটির চেয়ারম্যান, রিটার্নিং অফিসার ও নির্বাচন অফিসারের কাছে পাঠানোর অনুরোধ করেন।

জেলা প্রশাসক মোঃ গোলাম মওলা এর সভাপতিত্বে মতবিনিময় সভায় বিশেষ অতিথি হিসেবে বিভাগীয় কমিশনার ড. দেওয়ান মুহাম্মদ হুমায়ূন কবীর, রাজশাহী রেঞ্জের অতিরিক্ত ডিআইজি (প্রশাসন ও অর্থ) ফয়সল মাহমুদ, পিপিএম, আঞ্চলিক নির্বাচন কর্মকর্তা মোঃ দেলোয়ার হোসেন উপস্থিত ছিলেন।

#

তৌহিদ/ফয়সল/সায়েম/শফি/সঞ্জীব/জয়নুল/২০২৪/১৯৫০ ঘণ্টা

তথ্যবিবরণী নম্বর : ২৭৬৬

**ইউনেস্কো প্রতিনিধিদলের সাক্ষাৎ**

**প্রাথমিক শিক্ষায় সহযোগিতার আহ্বান প্রতিমন্ত্রীর**

ঢাকা, ২১ মাঘ (৪ ফেব্রুয়ারি) :

ঢাকায় নিযুক্ত ইউনেস্কোর কান্ট্রি রিপ্রেজেন্টেটিভ সুজান ভাইজের নেতৃত্বে একটি প্রতিনিধিদল আজ সচিবালয়ে প্রাথমিক ও গণশিক্ষা প্রতিমন্ত্রী রুমানা আলী-এর সাথে সাক্ষাৎ করেন।

সাক্ষাৎকালে বাংলাদেশে মানসম্মত শিক্ষা, শিক্ষার্থীদের বিজ্ঞান শিক্ষায় গবেষণা এবং সংস্কৃতির লালন ও ধারণে ইউনেস্কোর বিভিন্ন কার্যক্রম তিনি তুলে ধরেন।

প্রতিমন্ত্রী ইউনেস্কো দলকে ধন্যবাদ জানিয়ে মানসম্মত প্রাথমিক শিক্ষা নিশ্চিতে সহযোগিতা কামনা করেন এবং গবেষণা কার্যক্রমে সরকারের সাথে কাজ করার আহ্বান জানান।

প্রাথমিক ও গণশিক্ষা মন্ত্রণালয়ের সচিব ফরিদ আহাম্মদ, ইউনেস্কো কমিশনের ডেপুটি সেক্রেটারি জেনারেল জোবাইদা মান্নান, সিনিয়র প্রোগ্রাম অফিসার তাজ উদ্দিন, ইউনেস্কোর শিক্ষা বিভাগের প্রধান ড. হুহুয়া ফান এ সময় উপস্থিত ছিলেন।

#

মাহবুবুর/ফয়সল/সায়েম/শফি/সঞ্জীব/শামীম/২০২৪/১৮৫৫ঘণ্টা

তথ্যবিবরণী নম্বর : ২৭৬৫

**মূল্যায়ন পদ্ধতি ও কারিকুলাম সংক্রান্ত সমন্বয় কমিটি গঠন**

ঢাকা, ২১ মাঘ (৪ ফেব্রুয়ারি) :

শিক্ষা মন্ত্রণালয়ের একজন অতিরিক্ত সচিবকে প্রধান করে মূল্যায়ন পদ্ধতি ও কারিকুলাম সংক্রান্ত একটি সমন্বয় কমিটি গঠন করার সিদ্ধান্ত হয়েছে। আজ শিক্ষামন্ত্রী মহিবুল হাসান চৌধুরীর সভাপতিত্বে মন্ত্রণালয়ের সম্মেলন কক্ষে কারিকুলাম এবং পাঠ্যপুস্তক বিতরণ ও মানোন্নয়ন সংক্রান্ত পর্যালোচনা সভায় এ সিদ্ধান্ত গৃহীত হয়।

সভার সিদ্ধান্ত অনুযায়ী এনসিটিবি’র প্রতিনিধি, মন্ত্রণালয়ের অধীন বিভিন্ন অধিদপ্তরের প্রতিনিধি ও বোর্ডসমূহের প্রতিনিধিবৃন্দ এই কমিটির সদস্য হবেন।

সভায় মাধ্যমিক ও উচ্চ শিক্ষা বিভাগের সচিব সোলেমান খান, কারিগরি ও মাদ্রাসা শিক্ষা বিভাগের সচিব ড. ফরিদ উদ্দিন আহমদ, শিক্ষা মন্ত্রণালয়ের দুই বিভাগের ঊর্ধ্বতন কর্মকর্তাবৃন্দ, জাতীয় শিক্ষাক্রম ও পাঠ্যপুস্তক বোর্ডের (এনসিটিবি) কর্মকর্তাবৃন্দ, মাধ্যমিক ও উচ্চ শিক্ষা বোর্ড, ঢাকার কর্মকর্তাবৃন্দ এবং শিক্ষা মন্ত্রণালয়ের অধীন বিভিন্ন দপ্তর সংস্থার কর্মকর্তাবৃন্দ উপস্থিত ছিলেন।

#

খায়ের/ফয়সল/সায়েম/শফি/সঞ্জীব/শামীম/২০২৪/১৮৪০ঘণ্টা

তথ্যবিবরণী নম্বর : ২৭৬৪

**মহান শহিদ দিবস ও আন্তর্জাতিক মাতৃভাষা দিবস উপলক্ষ্যে চিত্রাঙ্কন প্রতিযোগিতা ৬ ফেব্রুয়ারি**

খুলনা, ২১ মাঘ (৪ ফেব্রুয়ারি) :

মহান শহিদ দিবস ও আন্তর্জাতিক মাতৃভাষা দিবস-২০২৪ উপলক্ষ্যে চারুকলা অনুষদ, ঢাকা বিশ্ববিদ্যালয় এবং বাংলাদেশ শিশু একাডেমির যৌথ আয়োজনে কেন্দ্রীয় শহিদ মিনার চত্বরে শিশু চিত্রকর্ম প্রদর্শনীতে প্রদর্শনের জন্য বাংলাদেশ শিশু একাডেমি, কেন্দ্রীয় কার্যালয় শিশুদের আঁকা চিত্রকর্ম আহ্বান করেছে। চিত্রকর্ম প্রদর্শনীতে যাতে খুলনার শিশুদের আঁকা চিত্রকর্ম স্থান পায় সে লক্ষ্যে আগামী ৬ ফেব্রুয়ারি বিকাল তিনটায় বাংলাদেশ শিশু একাডেমি, খুলনা জেলা কার্যালয়ে চিত্রাঙ্কন প্রতিযোগিতা অনুষ্ঠিত হবে।

চিত্রাঙ্কন প্রতিযোগিতা: ক-বিভাগ: নার্সারি থেকে দ্বিতীয় শ্রেণি, খ-বিভাগ: তৃতীয় থেকে পঞ্চম শ্রেণি, গ-বিভাগ: ষষ্ঠ থেকে ১০ম শ্রেণি পর্যন্ত এবং ঘ-বিভাগ: বিশেষ চাহিদাসম্পন্ন শিশুদের জন্য। সকল বিভাগের চিত্রকর্মের বিষয়: ভাষা আন্দোলন, মহান শহিদ দিবস ও আন্তর্জাতিক মাতৃভাষা দিবস। সকল বিভাগের মাধ্যম: উন্মুক্ত।

চিত্রাঙ্কন প্রতিযোগিতায় খুলনা শিশু একাডেমি শুধু কাগজ সরবরাহ করবে, অন্যান্য প্রয়োজনীয় উপকরণ শিশুদের সঙ্গে আনতে হবে।

#

সুলতান/ফয়সল/সায়েম/শফি/সঞ্জীব/শামীম/২০২৪/১৮৩০ঘন্টা

তথ্যবিবরণী নম্বর : ২৭৬৩

**পিআইডি, চট্টগ্রামে মতবিনিময় সভা**

**স্মার্ট খাগড়াছড়ি গড়তে পর্যটন সম্ভাবনাকে কাজে লাগাতে হবে**

খাগড়াছড়ি, ২১ মাঘ (৪ ফেব্রুয়ারি) :

জেলা প্রশাসক মোঃ সহিদুজ্জামান বলেছেন, খাগড়াছড়ি জেলায় বিদ্যমান পাহাড়, নদী ও গিরিপথের নৈসর্গিক সৌন্দর্য প্রিন্ট ও ইলেট্রনিক মিডিয়া এবং সামাজিক যোগাযোগ মাধ্যম ব্যবহার করে সারা বিশে^ ছড়িয়ে দিতে হবে। ভ্রমণপিপাসু মানুষের কাছে এখানকার সুযোগ-সুবিধার কথা তুলে ধরতে হবে। এতে করে সৌন্দর্যপিপাসু মানুষ সহজে খাগড়াছড়ির সমৃদ্ধ পর্যটন সম্ভাবনা সম্পর্কে আরো সহজে জানতে পারবে। ফলে পর্যটন খাত বিকশিত হবে। এছাড়া নতুন প্রজন্মকে প্রযুক্তি শিক্ষায় শিক্ষিত করার পাশাপাশি সুশীল সমাজ ও গণমাধ্যমকে কার্যকর ভূমিকা রাখতে হবে।

জেলা প্রশাসকের সম্মেলন কক্ষে ‘স্মার্ট বাংলাদেশ বিনির্মাণে গণমাধ্যম ও সুশীল সমাজের ভূমিকা, সুশাসন প্রতিষ্ঠা’ শীর্ষক মতবিনিময় সভায় প্রধান অতিথির বক্তৃতায় জেলা প্রশাসক এসব কথা বলেন।

জেলা প্রশাসন এবং জেলা তথ্য অফিসের সহযোগিতায় আঞ্চলিক তথ্য অফিস, পিআইডি চট্টগ্রাম আজ এ সভার আয়োজন করে। পিআইডি চট্টগ্রামের সিনিয়র তথ্য অফিসার বাপ্পী চক্রবর্তী সভায় মূল বক্তব্য উপস্থাপন করেন।

পিআইডি চট্টগ্রামের উপপ্রধান তথ্য অফিসার মীর হোসেন আহসানুল কবীরের সভাপতিত্বে অনুষ্ঠানে অন্যদের মধ্যে পুলিশ সুপার মুক্তা ধর, অতিরিক্ত জেলা প্রশাসক রুমানা আক্তার, উপজেলা পরিষদ চেয়ারম্যান মোঃ শানে আলম, ডেপুটি সিভিল সার্জন ডাঃ রতন খীসা, জেলা তথ্য অফিসার বেলায়েত হোসেন প্রমুখ বক্তৃতা করেন।

মুক্ত আলোচনায় অংশ নেন সদর উপজেলা কমান্ডার বীর মুক্তিযোদ্ধা আবদুর রহমান, গণপূর্ত বিভাগের নির্বাহী প্রকৌশলী জহির উদ্দিন আহমদ, সড়ক বিভাগের নির্বাহী প্রকৌশলী মাকসুদুর রহমান, প্রেসক্লাব সভাপতি জীতেন

বড়ুয়া, সাধারণ সম্পাদক আবু তাহের, সিনিয়র শিক্ষক ইউছুপ আদনান, সাংবাদিক তরুন কুমার ভট্টাচার্য, শাহরিয়ার ইউনুছ, মোঃ আজিমুল হক। এতে স্বাগত বক্তব্য রাখেন পিআইডি চট্টগ্রাম এর সিনিয়র তথ্য অফিসার মোহাম্মদ নুরুল হক।

মূল বক্তব্যে বলা হয় স্মার্ট বাংলাদেশ মানে হচ্ছে বস্তুবাদী চেতনার পাশাপাশি মানবিক চেতনার বিকাশ ঘটানো এবং যার যতটুকু সম্পদ ও সামর্থ্য আছে সেটির সর্বোত্তম ব্যবহার নিশ্চিত করে প্রযুক্তিকে দক্ষতার সহিত ব্যবহার করা। এতে বলা হয় স্মার্ট বাংলাদেশের চারটি স্তম্ভ স্মার্ট সিটিজেন, স্মার্ট ইকোনমি, স্মার্ট গভর্নমেন্ট ও স্মার্ট সোসাইটি গঠনে সুশীল সমাজ ও গণমাধ্যমের আরো কার্যকর ভূমিকা রাখতে হবে।

বক্তারা বলেন, ডিজিটাল বাংলাদেশের পর স্মার্ট বাংলাদেশ বিনির্মাণের স্বপ্ন বাস্তবায়ন করতে হলে স্থানীয় পর্যটন সম্ভাবনা কাজে লাগানোর পাশাপাশি সামাজিক নিরাপত্তাবেষ্টনী জোরদার করতে হবে। তারা সরকারি দপ্তরগুলোতে তথ্য প্রাপ্তির সুযোগ সহজ করার পরামর্শ দেন।

জেলা প্রশাসক বলেন, খাগড়াছড়ি পর্যটননির্ভর জেলা। দেশের অনন্য সুন্দর পর্যটন স্থানসমূহ এখানে অবস্থিত। কাজেই এখানকার পর্যটনকে ব্র্যান্ডিং করেই স্মার্ট খাগড়াছড়ি নির্মাণ করতে হবে। সে লক্ষ্যে জেলা প্রশাসন কাজ করছে। অন্যান্য সরকারি দপ্তর এবং গণমাধ্যমকে এ বিষয়টি মাথায় রেখে কাজ করতে হবে। সকলে নিজ নিজ অবস্থান থেকে ভূমিকা রাখতে হবে।

উল্লেখ্য, অনুষ্ঠানে খাগড়াছড়িতে কর্মরত প্রিন্ট, ইলেকট্রনিক ও অনলাইন মিডিয়ার সাংবাদিক, জেলা পর্যায়ে কর্মরত সরকারি কর্মকর্তা, বীর মুক্তিযোদ্ধা, উন্নয়ন সহযোগী সংস্থা, শিক্ষকসহ সুশীল সমাজের শতাধিক প্রতিনিধি অংশ নেন।

#

সাইফুল/ফয়সল/সায়েম/শফি/সঞ্জীব/জয়নুল/২০২৪/১৯৩০ ঘণ্টা

তথ্যবিবরণী নম্বর : ২৭৬২

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ২১ মাঘ (৪ ফেব্রুয়ারি) :

সরকারি-বেসরকারি টিভি চ্যানেলসহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা:

‘শেষবারের মতো আগামী ৬ ফেব্রুয়ারি ২০২৪ তারিখ পর্যন্ত হজ নিবন্ধনের সময় বৃদ্ধি করা হয়েছে। উক্ত সময়ের মধ্যে আপনার নিবন্ধন সম্পন্ন করুন।’ - ধর্ম বিষয়ক মন্ত্রণালয়।

#

তফিকুল/ফয়সল/সায়েম/শফি/সঞ্জীব/আব্বাস/২০২৪/১৭৩৬ ঘণ্টা

তথ্যবিবরণী নম্বর: ২৭৬১

**শেষবারের মতো হজযাত্রী নিবন্ধনের সময় ৬ ফেব্রুয়ারি ২০২৪ পর্যন্ত বৃদ্ধি**

ঢাকা, ২১ মাঘ (৪ ফেব্রুয়ারি) :

সরকারি ও বেসরকারি উভয় মাধ্যমের হজযাত্রী নিবন্ধনের সময় বিশেষ বিবেচনায় শেষবারের মতো আগামী ৬ ফেব্রুয়ারি ২০২৪ পর্যন্ত বৃদ্ধি করা হয়েছে। এ সময়ের মধ্যে ২ লাখ ৫ হাজার টাকা ব্যাংকে জমা দিয়ে প্রাথমিক নিবন্ধন অথবা নির্ধারিত প্যাকেজের সম্পূর্ণ অর্থ পরিশোধ করে চূড়ান্ত নিবন্ধন করা যাবে।

প্রাথমিক নিবন্ধন করা হলে প্যাকেজের অবশিষ্ট মূল্য ২৯ ফেব্রুয়ারি ২০২৪ তারিখের মধ্যে আবশ্যিকভাবে একই ব্যাংকে জমা দিয়ে চূড়ান্ত নিবন্ধন সম্পন্ন করতে হবে। অন্যথায় এ বছর হজে যাওয়া যাবে না এবং প্রাথমিক নিবন্ধনের সময় জমাকৃত টাকা ফেরত পাওয়া যাবে না।

#

তফিকুল/ফয়সল/সায়েম/শফি/সঞ্জীব/আব্বাস/২০২৪/১৭৩৫ ঘণ্টা

তথ্যবিবরণী নম্বর : ২৭৬০

**অনলাইনে জুয়ার অ্যাপস শতভাগ বন্ধ করা হবে**

**--- জুনাইদ আহমেদ পলক**

ঢাকা, ২১ মাঘ (৪ ফেব্রুয়ারি) :

ডাক, টেলিযোগাযোগ ও তথ্য প্রযুক্তি প্রতিমন্ত্রী জুনাইদ আহমেদ পলক বলেছেন, অনলাইনে জুয়ার অ্যাপস শতভাগ বন্ধ করা হবে। সামাজিক যোগাযোগ মাধ্যমে অবৈধ প্রোপাগান্ডা ব্যক্তি, প্রতিষ্ঠান ও রাষ্ট্রের জন্য ভয়ংকর ক্ষতিকর। তিনি যে কোন মূল্যে তা বন্ধ করতে সংশ্লিষ্টদের জোরালো পদক্ষেপ গ্রহণের নির্দেশনা প্রদান করেছেন।

প্রতিমন্ত্রী আজ ঢাকায় টেলিযোগাযোগ অধিদপ্তর সদর দপ্তরে স্থাপিত সাইবার থ্রেট ডিটেকশন এন্ড রেসপন্স সেন্টার পরিদর্শনকালে এই নির্দেশ দেন। এর আগে প্রতিমন্ত্রী টেলিযোগাযোগ অধিদপ্তরের সম্মেলন কক্ষে অধিদপ্তরের কর্মকর্তাদের সাথে এক মতবিনিময় সভায় স্বল্প সম্পদ ব্যবহারের মাধ্যমে কীভাবে ভালো ফলাফল পাওয়া যায় সে বিষয়ে কর্মকর্তাদের দিকনির্দেশনা প্রদান করেন।

এসময় ডাক ও টেলিযোগাযোগ বিভাগের সচিব আবু হেনা মোরশেদ জামান, অতিরিক্ত সচিব মোহাম্মদ গোলাম সরওয়ার ই কায়নাত, টেলিযোগাযোগ অধিদপ্তরের মহাপরিচালক মোঃ রফিকুল ইসলাম, অতিরিক্ত মহাপরিচালক মোঃ সাহাব উদ্দিনসহ ডাক ও টেলিযোগাযোগ বিভাগ এবং টেলিযোগাযোগ অধিদপ্তরের কর্মকর্তারা উপস্থিত ছিলেন।

অনুষ্ঠানে জুনাইদ আহমেদ পলক টেলিযোগাযোগ অধিদপ্তরকে স্মার্ট বাংলাদেশের উপযোগী প্রতিষ্ঠানে পরিণত করতে স্বল্পমেয়াদি, মধ্যমেয়াদি ও দীর্ঘমেয়াদি পরিকল্পনা প্রণয়ন এবং তা বাস্তবায়নের প্রয়োজনীয়তার ওপর গুরুত্বারোপ করেন। তিনি বলেন, ২০২৪ সাল, নতুন বছরে আমাদের সামনে নতুন রূপকল্প দিয়েছেন সরকারপ্রধান, বঙ্গবন্ধুকন্যা প্রধানমন্ত্রী জননেত্রী শেখ হাসিনা। বঙ্গবন্ধুর স্বপ্নের সোনার বাংলার আধুনিকরূপ, দক্ষ মানবসম্পদ, ক্যাশলেস এবং পেপারলেস সমাজ ও সরকার ব্যবস্থা গড়ে তোলার মাধ্যমে স্মার্ট বাংলাদেশ বিনির্মাণ করতে চান তিনি। প্রধানমন্ত্রী শেখ হাসিনার স্মার্ট বাংলাদেশ রূপকল্প ২০৪১ বাস্তবায়নে আগামী ৫ বছর খুব গুরুত্বপূর্ণ বলে প্রতিমন্ত্রী উল্লেখ করেন। তিনি বলেন, প্রধানমন্ত্রীর তথ্য ও যোগাযোগ প্রযুক্তি বিষয়ক উপদেষ্টা সজীব ওয়াজেদ জয়ের অনুপ্রেরণা ও পরামর্শে ২০০৮ সালে বঙ্গবন্ধুকন্যা ডিজিটাল বাংলাদেশ রূপকল্প ঘোষণা করেছিলেন। এ পরিকল্পনা ঘোষণার পর সুনির্দিষ্ট পরিকল্পনা, পরিকল্পনা বাস্তবায়নের পথনকশা এবং মেধাবী নেতৃত্বে গত ১৫ বছরে সফল বাস্তবায়নের পর ডিজিটাল বাংলাদেশ আজ বিশ্বের রোল মডেল। আগামী ১৭ বছরে কীভাবে আমরা স্মার্ট বাংলাদেশ রূপকল্প বাস্তবায়ন করবো আগামী ৫ বছরেই আমাদেরকে তার ভিত্তি তৈরি করতে হবে। স্মার্ট সিটিজেন, স্মার্ট ইকোনমি, স্মার্ট সোসাইটি ও স্মার্ট গভর্নমেন্ট এই ৪টি স্তম্ভের ওপর ভিত্তি করে স্মার্ট বাংলাদেশ বাস্তবায়নে টেলিযোগাযোগ বিভাগের ভূমিকা কী হবে, পরিকল্পনা কী এবং প্রধানমন্ত্রীর রূপকল্পের সাথে কতটা সম্পৃক্ত তা বিবেচনা করে আমাদের কর্মপরিকল্পনা তৈরি করতে হবে।

প্রতিমন্ত্রী দৈনিক, মাসিক ও বাৎসরিক কী কী কাজ টেলিযোগাযোগ অধিদপ্তরের কর্মকর্তাগণ করবেন এবং তার আউটপুট কী হবে তার একটা সুনির্দিষ্ট পরিকল্পনা এবং বিগত বছরগুলোর অর্জন কী ছিল এই সকল তথ্যের সমন্বয়ে একটা তুলনামূলক চিত্র সরবরাহ করার জন্য সংশ্লিষ্টদের নির্দেশনা প্রদান করেন।

জুনাইদ আহমেদ পলক বলেন, পরিবর্তনের সাথে আমাদের প্রাতিষ্ঠানিক পরিবর্তনও জরুরি। পাশাপাশি এই পরিবর্তনে আমরা কি শুধুমাত্র খাপখাইয়ে নিব না নেতৃত্ব দিব, সেটা আমাদের নির্ধারণ করতে হবে। আমরা যদি খাপখাইয়ে নিতে চাই, তাহলে আমাদের কর্মপরিকল্পনা হবে একরকম আর যদি আমরা নেতৃত্ব দিতে চাই তাহলে স্বচ্ছতা ও জবাবদিহিতার সাথে অতিরিক্ত পরিশ্রম করে উদ্ভাবনী সংস্কৃতি তৈরি করে স্মার্ট বাংলাদেশ গড়ে তুলতে হবে। প্রতিমন্ত্রী স্মার্ট বাংলাদেশ বিনির্মাণে টেলিযোগাযোগ বিভাগের ভূমিকার বিষয়ে পরিকল্পনা গ্রহণের প্রয়োজনীয়তা তুলে ধরেন।

#

শেফায়েত/ফয়সল/সায়েম/শফি/সঞ্জীব/জয়নুল/২০২৪/১৯০০ ঘণ্টা

তথ্যবিবরণী নম্বর : ২৭৫৯

**সাগর-রুনি হত্যার বিচার হারিয়ে যাবে না**

**--- আইনমন্ত্রী**

ঢাকা, ২১ মাঘ (৪ ফেব্রুয়ারি) :

সাগর-রুনি হত্যাকাণ্ড প্রসঙ্গে আইন, বিচার ও সংসদ বিষয়ক মন্ত্রী আনিসুল হক বলেছেন, আমি দ্ব্যর্থহীন ভাষায় বলতে চাই, সাগর-রুনির হত্যাকারীদের ধরা হবে। এ হত্যার বিচার হারিয়ে যাবে না। এ হত্যাকাণ্ডের বিচার করতে যে যে পদক্ষেপ সরকারের নেওয়া উচিত, সেটা সরকার নেবে।

আজ রাজধানীর বিচার প্রশাসন প্রশিক্ষণ ইনস্টিটিউটে সহকারী জজ ও সমপর্যায়ের বিচার বিভাগীয় কর্মকর্তাদের ৪৯তম বুনিয়াদি প্রশিক্ষণ কোর্স উদ্বোধন অনুষ্ঠান শেষে সাংবাদিকদের প্রশ্নের জবাবে মন্ত্রী এসব কথা বলেন।

সাগর-রুনি হত্যা মামলার তদন্ত প্রতিবেদন দিতে র‌্যাব ব্যর্থ কি না এবং এই তদন্ত সংস্থা পরিবর্তন করা হবে কি না-এসব প্রশ্নের জবাবে তিনি বলেন, র‌্যাব তদন্তে ব্যর্থ সেটা বলবো না। তবে তদন্ত কাজের পরিবর্তন করার প্রয়োজন হলে সেটাও করা হবে। ঘটনা যেমনভাবে ঘটেছে যে কোনো সংস্থার জন্য এটা একটু কঠিন তদন্ত শেষ করা।

১২ ফেব্রুয়ারি সাগর-রুনির মৃত্যুবার্ষিকী কিন্তু বিচার না হওয়ায় পরিবারের হতাশা প্রসঙ্গে মন্ত্রী বলেন, জাতির পিতা হত্যাকাণ্ডের পরও আমাদের হতাশা ছিল কারণ হত্যার পরে ইনডেমনিটি অধ্যাদেশ জারি করা হয়ে ছিল। কিন্তু প্রধানমন্ত্রী শেখ হাসিনা ক্ষমতায় এসে বিচারকার্য শেষ করেছেন। এরপর যুদ্ধাপরাধীদের বিচারও করেছেন। বিচারহীনতার সংস্কৃতি এখন আর নেই।

অন্য এক প্রশ্নের জবাবে আইনমন্ত্রী বলেন, নোবেলজয়ী অর্থনীতিবিদ ড. মুহাম্মদ ইউনূসকে অহেতুক গ্রেফতার বা কারাগারে পাঠানোর কোনো পরিকল্পনা সরকারের নেই। তবে আদালত ড. ইউনূসের বিরুদ্ধে যে রায় দেবেন তা বাস্তবায়ন করার দায়িত্ব সরকারের সংশ্লিষ্টদের বলেও জানান আইনমন্ত্রী।

বিচার প্রশাসন প্রশিক্ষণ ইনস্টিটিউটের মহাপরিচালক বিচারপতি নাজমুন আরা সুলতানার সভাপতিত্বে অনুষ্ঠানে আরও বক্তব্য রাখেন আইন ও বিচার বিভাগের সচিব মোঃ গোলাম সারোয়ার ও ইনস্টিটিউটের পরিচালক (প্রশিক্ষণ) শেখ আশফাকুর রহমান।

#

রেজাউল/ফয়সল/সায়েম/শফি/সঞ্জীব/জয়নুল/২০২৪/১৮৩০ ঘণ্টা

তথ্যবিবরণী নম্বর : ২৭৫৮

**বিজিবি’র অভিযানে বিপুল অর্থের চোরাচালান পণ্যসামগ্রী জব্দ**

ঢাকা, ২১ মাঘ (৪ ফেব্রুয়ারি) :

বর্ডার গার্ড বাংলাদেশ (বিজিবি) গত জানুয়ারি-২০২৪ মাসে দেশের সীমান্ত এলাকাসহ অন্যান্য স্থানে অভিযান চালিয়ে সর্বমোট ১৪৬ কোটি ৫৯ লাখ ৮২ হাজার টাকা মূল্যের বিভিন্ন প্রকারের চোরাচালান পণ্যসামগ্রী এবং অস্ত্র ও গোলাবারুদ জব্দ করতে সক্ষম হয়েছে।

জব্দকৃত চোরাচালান দ্রব্যের মধ্যে রয়েছে ৬ কেজি ৬২০ গ্রাম স্বর্ণ, ১ লাখ ৮৪ হাজার ৪৪টি কসমেটিক্স সামগ্রী, ৭ হাজার ৮৭৪টি ইমিটেশন গহনা, ১৩ হাজার ৪৮৯টি শাড়ি, ১২ হাজার ৩২টি থ্রিপিস/শার্টপিস/চাদর/কম্বল/তৈরিপোশাক, ৪ হাজার ৮৮২ ঘনফুট কাঠ, ২ হাজার ১৫০ কেজি চা পাতা, ২৭ হাজার ১৫০ কেজি কয়লা, ২টি কষ্টি পাথরের মূর্তি, ১৪টি ট্রাক, ১টি বাস, ৭টি পিকআপ, ৩টি প্রাইভেটকার/মাইক্রোবাস, ১৯টি সিএনজি/ইজিবাইক এবং ৫৯টি মোটরসাইকেল।

উদ্ধারকৃত অস্ত্রের মধ্যে রয়েছে ৯টি পিস্তল, ৫টি বিভিন্ন প্রকার গান, ৮টি ম্যাগাজিন, ২.৪৫ কেজি গান পাউডার এবং ৩৩ রাউন্ড গুলি।

এছাড়াও গত মাসে বিজিবি কর্তৃক বিপুল পরিমাণ মাদকদ্রব্য জব্দ করা হয়েছে। জব্দকৃত মাদক ও নেশাজাতীয় দ্রব্যের মধ্যে রয়েছে ১০ লাখ ৪৮ হাজার ১৬৯ পিস ইয়াবা ট্যাবলেট, ৮ কেজি ৩১২ গ্রাম ক্রিস্টাল মেথ আইস, ৩৯ দশমিক ৩৭৪ কেজি হেরোইন, ১১ হাজার ৯৭৬ বোতল ফেনসিডিল, ১৯ হাজার ৭২৪ বোতল বিদেশি মদ, ১ হাজার ২৯৬ লিটার বাংলা মদ, ১ লাখ ১ হাজার ৭৬০ পিস মদ তৈরির ট্যাবলেট, ১ হাজার ৩৮ ক্যান বিয়ার, ৬৫৪ কেজি গাঁজা, ১ লাখ ৮৪ হাজার ৫৪৫টি নেশাজাতীয় ইনজেকশন, ২ হাজার ৪৮২ বোতল ইস্কাফ সিরাপ, ৪ দশমিক ৮৪৫ কেজি কোকেন, ১১ হাজার ৯৭৬ বোতল এমকেডিল/কফিডিল, ৫ লাখ ২১ হাজার ৩০৮ পিস বিভিন্ন প্রকার ঔষধ, ১৬৭ প্যাকেট কীটনাশক এবং ১ হাজার ১৬৪টি অন্যান্য ট্যাবলেট।

সীমান্তে বিজিবি’র অভিযানে ইয়াবাসহ বিভিন্ন প্রকার মাদক পাচার ও অন্যান্য চোরাচালানে জড়িত থাকার অভিযোগে ১৪৫ জন চোরাকারবারিকে এবং অবৈধভাবে সীমান্ত অতিক্রমের দায়ে ৫৭ জন বাংলাদেশি নাগরিক, ৬ জন ভারতীয় নাগরিক এবং ১৮৭ জন মিয়ানমার নাগরিককে আটকের পর তাদের বিরুদ্ধে আইনানুগ ব্যবস্থা গ্রহণ করা হয়েছে।

#

শরীফুল/ফয়সল/সায়েম/শফি/সঞ্জীব/জয়নুল/২০২৪/১৯০৫ ঘণ্টা

তথ্যবিবরণী নম্বর: ২৭৫৭

**বাংলাদেশের টাঙ্গাইল শাড়ির পেটেন্ট পেতে দ্রুত কার্যকর ব্যবস্থা নেয়া হবে**

**---জাহাঙ্গীর কবির নানক**

ঢাকা, ২১ মাঘ (৪ ফেব্রুয়ারি) :

বাংলাদেশের টাঙ্গাইল শাড়ির জিআই (ভৌগোলিক নির্দেশক) পেটেন্ট পেতে দ্রুত কার্যকর ব্যবস্থা নেয়া হবে বলে জানিয়েছেন বস্ত্র ও পাট মন্ত্রী জাহাঙ্গীর কবির নানক।

মন্ত্রী বলেন, অতিসম্প্রতি ভারত তাদের একটা শাড়ির পেটেন্ট রাইট নিয়েছে, তবে কীভাবে করেছে আমার তা জানা নাই, এটা তাদের অভ্যন্তরীণ ব্যাপার। আপনাদের জ্ঞাতার্থে জানাতে চাই, আমরা জরুরিভাবে মন্ত্রণালয়ে এ বিষয়ের সঙ্গে সংশ্লিষ্ট সকলের সাথে সভা করেছি। বাংলাদেশের টাঙ্গাইল শাড়ির পেটেন্ট পেতে দ্রুত কার্যকর ব্যবস্থা নেয়া হবে।

আজ মতিঝিলস্থ পাট অধিদপ্তর পরিদর্শন শেষে সাংবাদিকদের মন্ত্রী এ কথা বলেন। এ সময় বস্ত্র ও পাট মন্ত্রণালয়ের সচিব মোঃ আব্দুর রউফ, পাট অধিদপ্তরের মহাপরিচালক ড. সেলিনা হোসেন ও মন্ত্রণালয়ের ঊর্ধ্বতন কর্মকর্তাবৃন্দ উপস্থিত ছিলেন।

মন্ত্রণালয় ও পাট অধিদপ্তরের কর্মকর্তাদের উদ্দেশ্যে মন্ত্রী বলেন, কৃষকদের কাঁচা পাটের উপযুক্ত দাম নিশ্চিত করতে মধ্যস্বত্বভোগীদের দৌরাত্ম্য বন্ধে কার্যকর ব্যবস্থা নিতে হবে। ‘পণ্যে পাটজাত মোড়কের বাধ্যতামূলক ব্যবহার আইন, ২০১০’ অনুযায়ী ১৯টি পণ্যে পাটের বস্তা ব্যবহার বাধ্যতামূলক রয়েছে। এসব পণ্যে কেউ যদি প্লাস্টিকের ব্যবহার করে তাহলে আইনি ব্যবস্থা গ্রহণ করা হবে। দেশব্যাপী সারা বছর অভিযান চলমান থাকলেও বর্তমান পেক্ষাপটে বিশেষ অভিযান পরিচালনা করতে হবে।

জাহাঙ্গীর কবির নানক বলেন, পাট চাষ নিশ্চিতকরণে বীজ সরবরাহ সঠিক রাখার পাশাপাশি কৃষককে অন্যান্য উপকরণ সহায়তার কারণে সম্প্রতিক বছরগুলোতে পাটের উৎপাদন বহুগুণে বৃদ্ধি পেয়েছে। দেশে প্রয়োজনীয় কাঁচাপাট সরবরাহ নিশ্চিতকরণ এবং পাট ও পাটজাত পণ্য রপ্তানির ধারা বেগবান করার লক্ষ্যে সর্বদা পাটের বাজার দর পর্যবেক্ষণে রাখা হচ্ছে। ফলে পাটকলসমূহ নিরবচ্ছিন্নভাবে পাট সংগ্রহ করতে পারছে, যা রপ্তানি আয়ে গুরুত্বপূর্ণ ভূমিকা রাখছে। তিনি বলেন, প্রধানমন্ত্রী শেখ হাসিনার নেতৃত্বে ‘রূপকল্প-২০৪১’ বাস্তবায়নের মাধ্যমে স্মার্ট বাংলাদেশ গড়তে সর্বাত্মক প্রচেষ্টা অব্যাহত থাকবে।

মন্ত্রী বলেন, বাংলাদেশের পাটখাতকে সমৃদ্ধ ও আধুনিক করতে সরকারের ধারাবাহিক সময়োপযোগী পৃষ্ঠপোষকতা অব্যাহত রয়েছে। বর্তমানে বহুমুখী পাটজাত পণ্য রপ্তানি খাতে নগদ সহায়তা প্রদানের পাশাপাশি পাটখাতের অংশীজনদের নীতি সহায়তা প্রদান করা হচ্ছে।

মন্ত্রী আরো বলেন, পাটখাতে সরকারের নানামুখী কর্মপরিকল্পনা প্রণয়ন ও বাস্তবায়নের ফলে জাতীয় অর্থনীতিতে এ খাতটি অসামান্য অবদান রাখছে। বর্তমান টেকসই উন্নয়নের যুগে বিশ্বব্যাপী পরিবেশবান্ধব পাট ও পাটপণ্যের ব্যাপক চাহিদা তৈরি হয়েছে। তিনি এসময় পরিবেশবান্ধব পাটপণ্যের রপ্তানি বাড়াতে সবাইকে একসাথে কাজ করার আহ্বান জানান।

#

সৈকত/ফয়সল/সায়েম/শফি/সঞ্জীব/আব্বাস/২০২৪/১৮২৭ ঘণ্টা

তথ্যবিবরণী নম্বর : ২৭৫৬

**কোভিড-১৯ সংক্রান্ত র্সবশেষ প্রতিবেদন**

ঢাকা, ২১ মাঘ (৪ ফেব্রুয়ারি) :

স্বাস্থ্য অধিদপ্তরের তথ্যানুযায়ী শনিবার সকাল ৮টা থেকে আজ রোববার সকাল ৮টা র্পযন্ত ২৪ ঘণ্টায় দেশে ৩৯ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৬ দশমিক ১৭ শতাংশ। এ সময় ৬৩২ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৮২ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৪ হাজার ৫১০ জন।

#

দাউদ/ফয়সল/সায়েম/শফি/সঞ্জীব/জয়নুল/২০২৪/১৭৪০ ঘণ্টা

তথ্যবিবরণী নম্বর : ২৭৫৫

**আগামী এক বছরের মধ্যে সংরক্ষণের জন্য জলাভূমির ম্যাপিং করা হবে**

**-পরিবেশমন্ত্রী**

ঢাকা, ২১ মাঘ (৪ ফেব্রুয়ারি) :

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, জলাভূমি সংরক্ষণে আগামী এক বছরের মধ্যে দেশের সকল জলাভূমী ম্যাপিং করা হবে। এছাড়া, জলজ সম্পদের সুষ্ঠু ব্যবহারের লক্ষ্যে ইনভেন্টরি করা হবে। তিনি আরো বলেন, প্রাকৃতিক সম্পদের টেকসই ব্যবহারের লক্ষ্যে করণীয় নির্ধারণ পূর্বক সমন্বয় করে কাজ করতে হবে।

আজ ‘বিশ্ব জলাভূমি দিবস’ উপলক্ষ্যে বন অধিদপ্তরে আয়োজিত এক সেমিনারে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, জলাভূমি আমাদের পরিবেশের একটি গুরুত্বপূর্ণ অংশ। এটি জীববৈচিত্র্য রক্ষা, জলবায়ু নিয়ন্ত্রণ, বন্যা নিয়ন্ত্রণ এবং জীবিকা নির্বাহের জন্য গুরুত্বপূর্ণ ভূমিকা পালন করে। সরকার জলাভূমি রক্ষার জন্য বিভিন্ন কার্যকর পদক্ষেপ গ্রহণ করেছে। তিনি সকলকে জলাভূমি রক্ষায় সহায়তা করার আহ্বান জানান।

বন অধিদপ্তরের প্রধান বন সংরক্ষক মোঃ আমীর হোসাইন চৌধুরীর সভাপতিত্বে অনুষ্ঠানে পরিবেশ, বন ও জলবায়ু পরিবর্তন মন্ত্রণালয়ের সচিব ড. ফারহিনা আহমেদ ও পরিবেশ অধিদপ্তরের মহাপরিচালক ড. আবদুল হামিদ বক্তৃতা করেন।

#

দীপংকর/ফাতেমা/রবি/সাজ্জাদ/রাসেল/শামীম/২০২৪/১৫৫৭ ঘন্টা

তথ্যবিবরণী নম্বর : ২৭৫৪

**বেসরকারি শিক্ষা প্রতিষ্ঠানসমূহের শিক্ষক-কর্মচারীগণের**

**বেতন-ভাতা’র সরকারি অংশের ৮টি চেক হস্তান্তর**

ঢাকা, ২১ মাঘ (৪ ফেব্রুয়ারি) :

মাধ্যমিক ও উচ্চ শিক্ষা অধিদপ্তরাধীন বেসরকারি শিক্ষা প্রতিষ্ঠানসমূহের (স্কুল ও কলেজ)   
শিক্ষক-কর্মচারীগণের জানুয়ারি ২০২৪ মাসের বেতন-ভাতা’র সরকারি অংশের ৮টি চেক অনুদান বণ্টনকারী অগ্রণী ও রূপালী ব্যাংক পিএলসি, প্রধান কার্যালয়ে এবং জনতা ও সোনালী ব্যাংক পিএলসি, স্থানীয় কার্যালয়ে হস্তান্তর করা হয়েছে।

আগামী ৮ ফেব্রুয়ারি ২০২৪ পর্যন্ত সংশ্লিষ্ট শাখা ব্যাংক হতে জানুয়ারি মাসের বেতন-ভাতার সরকারি অংশ উত্তোলন করতে পারবেন।

#

বিপুল/ফাতেমা/রবি/সাজ্জাদ/শামীম/২০২৪/১৫০৫ ঘন্টা

তথ্যবিবরণী নম্বর : ২৭৫৩

পরিবেশমন্ত্রীর সাথে মার্কিন রাষ্ট্রদূত পিটার হাসের সাক্ষাৎ

**জলবায়ু পরিবর্তন মোকাবিলায় বাংলাদেশ ও যুক্তরাষ্ট্র একসঙ্গে কাজ করবে**

**- পরিবেশ মন্ত্রী**

ঢাকা, ২১ মাঘ (৪ ফেব্রুয়ারি) :

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, পরিবেশ সুরক্ষা এবং জলবায়ু পরিবর্তন মোকাবিলায় বাংলাদেশ ও যুক্তরাষ্ট্র একসঙ্গে কাজ করবে। ভবিষ্যতে কিভাবে দ্বিপাক্ষিক সম্পর্ক আরো এগিয়ে নেয়া যায় সে বিষয়ে আলোচনা হয়েছে। আজকের বৈঠকটি আমাদের অংশীদারিত্বকে সুদৃঢ় করতে এবং সহযোগিতার জন্য নতুন উপায় অন্বেষণের একটি ফলপ্রসূ পদক্ষেপ।

আজ সচিবালয়ে পরিবেশ মন্ত্রীর সাথে তাঁর কার্যালয়ে বাংলাদেশে যুক্তরাষ্ট্রের রাষ্ট্রদূত পিটার হাসের সাক্ষাৎ শেষে তিনি সাংবাদিকদের এসব কথা বলেন।

রাষ্ট্রদূত পিটার হাস বলেন, কিছু বিষয়ে মতপার্থক্য থাকলেও জলবায়ু পরিবর্তন মোকাবিলাসহ অন্যান্য বিষয়ে যুক্তরাষ্ট্র বাংলাদেশের সাথে কাজ করে যাবে। বাংলাদেশের জলবায়ু লক্ষ্যসমূহের সমর্থনে যুক্তরাষ্ট্রের অংশীদারিত্বকে শক্তিশালী করতে তাঁরা প্রতিশ্রুতিবদ্ধ। উভয় দেশের জন্য আরো জলবায়ু-সহনশীল ভবিষ্যৎ গড়ে তুলতে একসাথে কাজ করে যেতে হবে।

রাষ্ট্রদূত হাস এবং পরিবেশ মন্ত্রী উভয়েই গ্রিনহাউস গ্যাস নির্গমন কমাতে এবং জলবায়ু পরিবর্তনের প্রভাবের সাথে খাপ খাইয়ে নিতে বাংলাদেশের সক্ষমতা বাড়াতে সহযোগিতামূলক উদ্যোগ বাড়ানোর ওপর গুরুত্ব দেন।

#

দীপংকর/ফাতেমা/রবি/সাজ্জাদ/আসমা/২০২৪/১৫০০ ঘন্টা

তথ্যবিবরণী নম্বর : ২৭৫২

**মর্যাদার আসনে আসীন হয়েছে বলেই সারাবিশ্ব বাংলাদেশের সাথে কাজ করতে আগ্রহী**

**-পররাষ্ট্রমন্ত্রী**

বেলজিয়াম (ব্রাসেলস), ৪ ফেব্রুয়ারি:

পররাষ্ট্রমন্ত্রী ড. হাছান মাহ্‌মুদ বলেছেন, প্রধানমন্ত্রী শেখ হাসিনার নেতৃত্বে বাংলদেশের উন্নয়ন-অগ্রগতি বিশ্বকে চমকে দিয়েছে এবং বঙ্গবন্ধুকন্যা দেশকে মর্যাদার আসনে আসীন করেছেন বলেই বিশ্বের সকল দেশ বাংলাদেশের সাথে কাজ করার আগ্রহ প্রকাশ করছে।

বেলজিয়ামের ব্রাসেলসে ইউরোপিয়ান ইনস্টিটিউট অব কালচার মিলনায়তনে গতকাল বাংলাদেশ কমিউনিটি বেলজিয়াম এবং বেলজিয়াম আওয়ামী লীগ আয়োজিত নাগরিক সংবর্ধনা ও মতবিনিময় সভায় প্রধান অতিথির বক্তৃতায় মন্ত্রী এসব কথা বলেন।

মন্ত্রী বলেন, উন্নয়নের সকল সূচকে বাংলাদেশ আজ অনেক দূর এগিয়ে গেছে এবং বিএনপি-জামাতের ‘পলিটিক্স অব ডিনায়াল’ এবং ‘পলিটিক্স অব কনফ্রন্টেশন’ অর্থাৎ সবকিছুতে না বলার অপসংস্কৃতি ও সাংঘর্ষিক রাজনীতি এবং তাদের জ্বালাও-পোড়াও যদি না থাকতো, দেশ আরো বহুদূর এগিয়ে যেত।

পররাষ্ট্রমন্ত্রী রেমিট্যান্স পাঠিয়ে দেশের উন্নয়ন-অগ্রগতিতে বড় ভূমিকা রাখার জন্য প্রবাসীদের প্রশংসা করেন। প্রধানমন্ত্রী শেখ হাসিনা প্রবাসীদেরকে সবসময় বৈধ চ্যানেলে রেমিট্যান্স পাঠানো অব্যাহত রাখার আহ্বান জানিয়েছেন, স্মরণ করিয়ে দেন তিনি।

প্রবাসী বক্তারা তাদের বক্তৃতায় বেলজিয়ামে দীর্ঘসময় অধ্যয়নকারী ড. হাছান মাহ্‌মুদকে পররাষ্ট্রমন্ত্রীর দায়িত্ব দেওয়ায় প্রধানমন্ত্রীর প্রতি কৃতজ্ঞতা জানান। বাংলাদেশ কমিউনিটি বেলজিয়াম ও বেলজিয়াম আওয়ামী লীগের পক্ষ থেকে মন্ত্রী হাছান মাহ্‌মুদকে ফুল ও সংবর্ধনা স্মারক দিয়ে অভিষিক্ত করা হয়।

বেলজিয়াম আওয়ামী লীগ সভাপতি শহিদুল হকের সভাপতিত্বে অনুষ্ঠানে ব্রাসেলসে নিযুক্ত বাংলাদেশের রাষ্ট্রদূত মাহবুব হাসান সালেহ, সাবেক রাষ্ট্রদূত ইসমত জাহান, আওয়ামী লীগের সাধারণ সম্পাদক জাহাঙ্গীর চৌধুরী রতন, ফ্রান্সে আওয়ামী লীগের প্রেসিডেন্ট আব্দুল কাসেম, ড. ফারুক মির্জা, মোতাহার চৌধুরী, মনির হোসেন পলিন প্রমুখ বক্তৃতা করেন।

উল্লেখ্য, শুক্রবার ব্রাসেলসে তৃতীয় ইইউ ইন্দো-প্যাসিফিক মিনিস্টেরিয়াল ফোরামে দেশের প্রতিনিধি হিসেবে যোগদান করেন পররাষ্ট্রমন্ত্রী ড. হাছান মাহ্‌মুদ। ফোরামে বক্তৃতার পাশাপাশি তিনি ইউরোপীয় ইউনিয়নের ভাইস-প্রেসিডেন্ট, কমিশনার ফর ইন্টারন্যাশনাল পার্টনারশিপস, কমিশনার ফর ক্রাইসিস ম্যানেজমেন্ট এবং ১০টি দেশের পররাষ্ট্রমন্ত্রীদের সঙ্গে মতবিনিময় করেছেন।

#

আকরাম/ফাতেমা/রবি/সাজ্জাদ/রাসেল/আলী/শামীম/২০২৪/১৫৫৫ ঘন্টা

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ২৭৫১

**জাতীয় গ্রন্থাগার দিবসে প্রধানমন্ত্রীর বাণী**

ঢাকা, ২১ মাঘ (৪ ফেব্রুয়ারি) :

প্রধানমন্ত্রী শেখ হাসিনা আগামীকাল ৫ ফেব্রুয়ারি ‘জাতীয় গ্রন্থাগার দিবস’ উপলক্ষ্যে নিম্নোক্ত বাণী প্রদান করেছেন:

“আগামী ৫ ফেব্রুয়ারি ২০২৪ দেশব্যাপী ‘জাতীয় গ্রন্থাগার দিবস-২০২৪’ উদ্‌যাপিত হচ্ছে জেনে আমি আনন্দিত। এ উপলক্ষ্যে আমি সংশ্লিষ্ট সকলকে জানাই আন্তরিক শুভেচ্ছা ও অভিনন্দন।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমান স্বাধীনতার পরপরই যুদ্ধ-বিধ্বস্ত বাংলাদেশ পুনর্গঠনের পাশাপাশি একটি জ্ঞানমনস্ক জাতি ও সমাজ গঠনে কাজ শুরু করেছিলেন। বাঙালির ইতিহাস-ঐতিহ্য ও সাহিত্য-সংস্কৃতির মূল্যবান উপাদান সংরক্ষণের লক্ষ্যে ১৯৭২ সালে তিনি আরকাইভস ও গ্রন্থাগার অধিদপ্তর প্রতিষ্ঠা করেন।

বর্তমান আওয়ামী লীগ সরকারের উন্নয়ন অগ্রযাত্রায় গ্রন্থাগারের সেবাদান কার্যক্রমও উন্নত থেকে উন্নততর হয়েছে। জ্ঞানমনস্ক আলোকিত সমাজ গঠনের লক্ষ্যে আমাদের সরকার দেশের প্রান্তিক পর্যায় পর্যন্ত গ্রন্থাগারের প্রচার, প্রসার ও উন্নয়নে নানামুখী উন্নয়ন প্রকল্প ও কর্মসূচি গ্রহণ করেছে। আমরা ইতোমধ্যে দেশের ৩৯টি জেলায় একতলা বিশিষ্ট সরকারি গণগ্রন্থাগার ভবন এবং ৬টি জেলায় নতুন ৩তলা ভবন নির্মাণ করেছি। এছাড়া, সুফিয়া কামাল জাতীয় গণগ্রন্থাগারের ২ লাখ পুস্তকের ডাটাবেজ তৈরি, RFID সংযুক্তকরণ এবং একটি ডাটা সেন্টারও নির্মাণ করা হয়েছে।

আমরা সমৃদ্ধ গ্রন্থাগার গড়ে তুলতে এবং ভবিষ্যৎ প্রজন্মের মধ্যে মুক্তিযুদ্ধের সঠিক ইতিহাস ছড়িয়ে দিতে দেশের ১০০০টি সরকারি ও বেসরকারি গ্রন্থাগারে বঙ্গবন্ধু ও মুক্তিযুদ্ধ কর্ণার স্থাপন করেছি, যেখানে বঙ্গবন্ধুর জীবন ও মুক্তিযুদ্ধভিত্তিক বইসমূহ সংগ্রহে রাখা হয়েছে। ফলে মুক্তিযুদ্ধ পরবর্তী প্রজন্ম বইসমূহ পড়ে মুক্তিযুদ্ধের সঠিক ইতিহাস জানার সুযোগ পাচ্ছে। আমাদের দেশের গ্রন্থাগারসমূহ তথ্য-প্রযুক্তির ছোঁয়ায় আন্তর্জাতিক মানের গ্রন্থাগারসমূহের মতো উন্নত এবং সমৃদ্ধ হচ্ছে। পাশাপাশি গ্রন্থাগারগুলিকে ডিজিটালাইজেশনের উদ্যোগ নেওয়া হয়েছে। সকল ধরনের আধুনিক সুযোগ-সুবিধাসহ গণগ্রন্থাগার অধিদপ্তর ও সুফিয়া কামাল জাতীয় গণগ্রন্থাগারের ভবন নতুন করে গড়ে তোলা হচ্ছে। জাতির পিতার পৈত্রিক নিবাস গোপালগঞ্জে ‘শেখ লুৎফর রহমান গ্রন্থাগার ও গবেষণা কেন্দ্র’ নির্মাণের কাজ চলমান রয়েছে। তাছাড়া ‘চট্টগ্রাম মুসলিম ইনস্টিটিউট সাংস্কৃতিক কমপ্লেক্স’ নির্মাণ প্রকল্পের কাজও দ্রুতগতিতে এগিয়ে চলছে।

ভ্রাম্যমাণ লাইব্রেরি প্রকল্পের মাধ্যমে গণগ্রন্থাগার অধিদপ্তর বই নিয়ে প্রতিটি জেলার পাঠকের দোরগোঁড়ায় পৌঁছে গেছে। গ্রন্থাগারের জনবলকে দেশে-বিদেশে ব্যাপক প্রশিক্ষণ দেওয়া হচ্ছে। টুঙ্গিপাড়ায় জাতির পিতার সমাধিসৌধ গ্রন্থাগারটিকে একটি আধুনিক দৃষ্টিনন্দন গ্রন্থাগার হিসেবে গড়ে তোলা হয়েছে। স্কুল পর্যায়ে লাইব্রেরি-ঘণ্টা চালুর জন্য সরকারের পক্ষ থেকে নির্দেশনা প্রদান করা হয়েছে।

গ্রন্থাগার হল জ্ঞানের ভাণ্ডার। জ্ঞানার্জন, গবেষণা, চেতনা ও মূল্যবোধের বিকাশ, সংস্কৃতিচর্চা ইত্যাদির মাধ্যমে মানুষকে আলোকিত করে তোলা এবং পাঠ্যাভ্যাস নিশ্চিতকরণে গ্রন্থাগারের ভূমিকা অপরিসীম। জাতীয় গ্রন্থাগার দিবস উদ্‌যাপন গ্রন্থাগার ব্যবহারে দেশের মানুষকে আরো উৎসাহিত ও অনুপ্রাণিত করবে এবং জাতির পিতার স্বপ্নের সোনার বাংলাদেশ তথা জ্ঞানভিত্তিক স্মার্ট বাংলাদেশ বিনির্মাণে অগ্রণী ভূমিকা রাখবে বলে আমি বিশ্বাস করি।

আমি ‘জাতীয় গ্রন্থাগার দিবস-২০২৪’ এর সার্বিক সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

শাহানা/ফাতেমা/রবি/সাজ্জাদ/আলী/শামীম/২০২৪/১৩০৬ ঘন্টা

আজ বিকাল পাঁচটার আগে প্রচার করা নিষেধ

তথ্যবিবরণী নম্বর : ২৭৫০

**চলতি মৌসুমে রংপুর অঞ্চলে চিনাবাদামের চাষ বেড়েছে**

রংপুর, ২১ মাঘ, (৪ ফেব্রুয়ারি):

চলতি মৌসুমে রংপুর বিভাগের রংপুর, গাইবান্ধা, কুড়িগ্রাম, লালমনিরহাট ও নীলফামারী জেলায় চিনাবাদামের চাষ বেড়েছে। এ অঞ্চলে ৫ হাজার ৫১২ হেক্টর জমিতে চিনাবাদাম চাষ করা হয়েছে। আবহাওয়া অনুকূলে থাকলে ১২ হাজার ৫৫৮ মেট্রিক টন চিনাবাদাম উৎপাদন হবে বলে আশা করা হচ্ছে। খরচ তুলনামূলক কম হওয়ায় এ অঞ্চলের চাষিদের মধ্যে চিনাবাদাম চাষে আগ্রহ বেড়েছে।

রংপুর কৃষি সম্প্রসারণ অধিদপ্তরের তথ্য অনুযায়ী চলতি মৌসুমে সবচেয়ে বেশি চিনাবাদামের চাষ হয়েছে কুড়িগ্রাম জেলায়। এ জেলার ব্রহ্মপুত্র ও তিস্তার চরে প্রচুর পরিমাণ চিনাবাদাম চাষ করা হয়েছে। কুড়িগ্রাম জেলায় চিনাবাদাম চাষ করা হয়েছে মোট ২ হাজার ৮৫০ হেক্টর জমিতে। গাইবান্ধা জেলায়ও এ মৌসুমে চিনাবাদামের চাষ বেড়েছে। এ জেলার তিস্তা, ব্রহ্মপুত্র ও যমুনা নদীবেষ্টিত ২৮টি ইউনিয়নের ১৫০টির বেশি চরে মোট ১ হাজার ৯২৫ হেক্টর জমিতে চিনাবাদাম চাষ করা হয়েছে। এছাড়া, রংপুর জেলায় ২২০ হেক্টর, লালমনিরহাট জেলায় ৪৬২ হেক্টর ও নীলফামারী জেলায় ৫৫ হেক্টর জমিতে চিনাবাদাম চাষ করা হয়েছে।

#

মামুন/ফাতেমা/রবি/আলী/শামীম/২০২৪/১০৪৫ ঘন্টা

তথ্যবিবরণী নম্বর : ২৭৫০

**চলতি মৌসুমে রংপুর অঞ্চলে চিনাবাদামের চাষ বেড়েছে**

রংপুর, ২১ মাঘ, (৪ ফেব্রুয়ারি):

চলতি মৌসুমে রংপুর বিভাগের রংপুর, গাইবান্ধা, কুড়িগ্রাম, লালমনিরহাট ও নীলফামারী জেলায় চিনাবাদামের চাষ বেড়েছে। এ অঞ্চলে ৫ হাজার ৫১২ হেক্টর জমিতে চিনাবাদাম চাষ করা হয়েছে। আবহাওয়া অনুকূলে থাকলে ১২ হাজার ৫৫৮ মেট্রিক টন চিনাবাদাম উৎপাদন হবে বলে আশা করা হচ্ছে। খরচ তুলনামূলক কম হওয়ায় এ অঞ্চলের চাষিদের মধ্যে চিনাবাদাম চাষে আগ্রহ বেড়েছে।

রংপুর কৃষি সম্প্রসারণ অধিদপ্তরের তথ্য অনুযায়ী চলতি মৌসুমে সবচেয়ে বেশি চিনাবাদামের চাষ হয়েছে কুড়িগ্রাম জেলায়। এ জেলার ব্রহ্মপুত্র ও তিস্তার চরে প্রচুর পরিমাণ চিনাবাদাম চাষ করা হয়েছে। কুড়িগ্রাম জেলায় চিনাবাদাম চাষ করা হয়েছে মোট ২ হাজার ৮৫০ হেক্টর জমিতে। গাইবান্ধা জেলায়ও এ মৌসুমে চিনাবাদামের চাষ বেড়েছে। এ জেলার তিস্তা, ব্রহ্মপুত্র ও যমুনা নদীবেষ্টিত ২৮টি ইউনিয়নের ১৫০টির বেশি চরে মোট ১ হাজার ৯২৫ হেক্টর জমিতে চিনাবাদাম চাষ করা হয়েছে। এছাড়া, রংপুর জেলায় ২২০ হেক্টর, লালমনিরহাট জেলায় ৪৬২ হেক্টর ও নীলফামারী জেলায় ৫৫ হেক্টর জমিতে চিনাবাদাম চাষ করা হয়েছে।

#

মামুন/ফাতেমা/রবি/আলী/শামীম/২০২৪/১০৪৫ ঘন্টা

তথ্যবিবরণী নম্বর : ২৭৪৯

**ভিশন-২০৪১ বাস্তবায়নের জন্য একুশের চেতনায় সাংস্কৃতিক বিপ্লব প্রয়োজন**

**- স্থানীয় সরকার মন্ত্রী**

ঢাকা, ২১ মাঘ (৪ ফেব্রুয়ারি) :

স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম বলেছেন, সৃষ্টিশীলতা বিকাশে সাংস্কৃতিক বিপ্লব অপরিহার্য। একুশের চেতনায় সাংস্কৃতিক বিপ্লবই হতে পারে প্রধানমন্ত্রী শেখ হাসিনার উন্নত বাংলাদেশের স্বপ্ন ভিশন-২০৪১ বাস্তবায়ন করতে। সৃষ্টিশীল মানুষের মনোজাগতিক পরিবর্তনই সমাজের অনেক কল্যাণের চাবিকাঠি হিসেবে কাজ করে। তাই বাঙালির স্বাধিকার আন্দোলনের সূতিকাগার বায়ান্নর একুশের চেতনায় উদ্বুদ্ধ হয়ে আমাদেরকে দেশ ও জাতি গঠনে আত্মনিয়োগ করতে হবে।

গতকাল ঢাকায় ইন্সটিটিউট অব ডিপ্লোমা ইঞ্জিনিয়ার্সে ‘একুশের চেতনায় স্মার্ট বাংলাদেশ বিনির্মাণে ভিশন-২০৪১ বাস্তবায়ন’ শীর্ষক এক আলোচনা সভায় প্রধান অতিথির বক্তব্যে মন্ত্রী এসব কথা বলেন।

মোঃ তাজুল ইসলাম বলেন, সমাজ বিনির্মাণে আমাদের মনোজাগতিক পরিবর্তনও প্রয়োজন কারণ সময়ের চাহিদার প্রেক্ষিতে নতুন ধ্যান-ধারণা গ্রহণ করতে হবে। তবে অবাধ তথ্যপ্রযুক্তি ও যোগাযোগের এ সময়ে আমাদের নৈতিক শক্তিতে বলিয়ান হওয়া প্রয়োজন। প্রধানমন্ত্রী শেখ হাসিনার নেতৃত্বে বাংলাদেশ আজ অনেক এগিয়ে গেলেও নৈতিক অবক্ষয়ের কারণে অনেক কিছুতে আমরা আমাদের কাঙ্ক্ষিত লক্ষ্যে পৌঁছাতে পারিনি। মানবসম্পদ উন্নয়নের ওপর গুরুত্বারোপ করে মন্ত্রী আরো বলেন, ভিশন-২০৪১ বাস্তবায়ন করতে হলে আমাদের দক্ষ মানবসম্পদ তৈরি করতে হবে।

লাকসাম-মনোহরগঞ্জ ‘বঙ্গবন্ধু পরিষদ’, ঢাকা ও লাকসাম-মনোহরগঞ্জ পেশাজীবী পরিষদের আয়োজনে এ সভায় আরো বক্তব্য রাখেন বঙ্গবন্ধু পরিষদের যুগ্ম সাধারণ সম্পাদক মোঃ আবুল কালাম আজাদ, চট্টগ্রাম স্টক এক্সচেঞ্জের ম্যানেজিং ডাইরেক্টর এম সাইফুর রহমান, লাকসাম পৌরসভার মেয়র অধ্যাপক মোঃ আবুল খায়ের, মনোহরগঞ্জ উপজেলা পরিষদের চেয়ারম্যান জাকির হোসেন ও বঙ্গবন্ধু পরিষদ, লাকসাম- মনোহরগঞ্জ সভাপতি অহিদুল্লা মজুমদার।

#

হেমায়েত/ফাতেমা/রবি/রাসেল/আলী/আসমা/২০২৪/১১০০ ঘণ্টা

তথ্যবিবরণী নম্বর : ২৭৪৮

**পাহাড়ে শান্তিপূর্ণ সহাবস্থান ও সুষম বন্টন নিশ্চিত করবো - পার্বত্য প্রতিমন্ত্রী**

খাগড়াছড়ি, ২১ মাঘ (৪ ফেব্রুয়ারি) :

পার্বত্য চট্টগ্রাম বিষয়ক প্রতিমন্ত্রী কুজেন্দ্র লাল ত্রিপুরা বলেছেন, পার্বত্য অঞ্চলে পাহাড়ি-বাঙালি ভ্রাতৃঘাতী সংঘাত নিরসন এবং শান্তি ফিরিয়ে আনতে প্রধানমন্ত্রী শেখ হাসিনার আন্তরিকতা ও বদান্যতায় পার্বত্য শান্তি চুক্তি সম্পাদিত হয়েছে। তখন থেকেই পার্বত্য অঞ্চলের মানুষ সম্প্রীতির বন্ধনে আবদ্ধ হয়ে বসবাস করছে।

গতকাল খাগড়াছড়ি জেলা সদরে মারমা উন্নয়ন সংসদ আয়োজিত সংবর্ধনা অনুষ্ঠানে প্রধান অতিথির বক্তব্যে প্রতিমন্ত্রী এসব কথা বলেন।

প্রতিমন্ত্রী বলেন, আওয়ামী লীগ সরকারের আমলে পার্বত্য অঞ্চলে ঘরে ঘরে বিদ্যুৎ পৌঁছে দেয়া থেকে শুরু করে শিক্ষার্থীদের জন্য স্কুল, কলেজ, মেডিকেল কলেজ, বিশ্ববিদ্যালয় ও অসংখ্য প্রতিষ্ঠান গড়ে তোলা হয়েছে। যে সমস্ত কাজ এখনো অসমাপ্ত রয়েছে তা দ্রুত সমাপ্ত করা হবে। বঙ্গবন্ধুর স্বপ্নের সোনার বাংলা বাস্তবায়নে প্রধানমন্ত্রী শেখ হাসিনা নিরলসভাবে কাজ করে যাচ্ছেন।

মারমা উন্নয়ন সংসদ কেন্দ্রীয় কমিটির সভাপতি মংপ্রু চৌধুরীর সভাপতিত্বে অনুষ্ঠানে আরো বক্তব্য রাখেন খাগড়াছড়ি পার্বত্য জেলা পরিষদের চেয়ারম্যান মংসুই প্রু চৌধুরী, মং সার্কেলের রাজা সাচিংপ্রু চৌধুরী, খাগড়াছড়ি পার্বত্য জেলা পরিষদের সাবেক চেয়ারম্যান কংজরী চৌধুরী চাইথোঅং মারমা প্রমুখ।

#

রেজুয়ান/ফাতেমা/রবি/রাসেল/আলী/আসমা/২০২৪/১০৩০ ঘণ্টা

তথ্যবিবরণী নম্বর : ২৭৪৭

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ২১ মাঘ (৪ ফেব্রুয়ারি) :

সরকারি-বেসরকারি টিভি চ্যানেলসহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা **:**

‘শেষবারের মতো আগামী ৬ ফেব্রুয়ারি ২০২৪ তারিখ পর্যন্ত হজ নিবন্ধনের সময় বৃদ্ধি করা হয়েছে। এ সময়ের মধ্যে আপনার নিবন্ধন সম্পন্ন করুন’- ধর্ম বিষয়ক মন্ত্রণালয়।

#

আবুবকর/ফাতেমা/রবি/রাসেল/আলী/আসমা/২০২৪/১০২০ ঘণ্টা

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ২৭৪৬

**জাতীয় গ্রন্থাগার দিবসে** **রাষ্ট্রপতির বাণী**

ঢাকা, ২১ মাঘ (৪ ফেব্রুয়ারি) :

রাষ্ট্রপতি মোঃ সাহাবুদ্দিন আগামীকাল ৫ ফেব্রুয়ারি ‘জাতীয় গ্রন্থাগার দিবস’ উপলক্ষ্যে নিম্নোক্ত বাণী প্রদান করেছেন :

“সংস্কৃতি বিষয়ক মন্ত্রণালয় কর্তৃক ‘জাতীয় গ্রন্থাগার দিবস-২০২৪’ উদ্‌যাপনের উদ্যোগকে আমি স্বাগত জানাই।

বই মানুষের প্রকৃত বন্ধু যা জ্ঞানের পরিধি বাড়ায় ও মানবসত্তাকে জাগ্রত করে। মনের খোরাক মেটানোর পাশাপাশি বই মানুষকে জ্ঞানের আলোয় আলোকিত করে। একটি আলোকিত ও জ্ঞানভিত্তিক সমাজ গঠনে বই পড়ার চর্চা বাড়ানোর বিকল্প নেই। আর কালের পরিক্রমায় সভ্যতার সেতুবন্ধ হিসেবে কাজ করে গ্রন্থাগার। বর্তমান তথ্যপ্রযুক্তির উৎকর্ষের যুগে বই সংরক্ষণ ও পড়ার অভ্যাস ক্রমেই হ্রাস পাচ্ছে। সে প্রেক্ষিতে মানুষকে বই পড়ায় উৎসাহিত করতে ‘জাতীয় গ্রন্থাগার দিবস’ পালন কার্যকর ভূমিকা রাখতে পারে বলে আমি মনে করি।

তথ্যের অফুরন্ত ভাণ্ডার হলো গ্রন্থাগার। সকলের জন্য আধুনিক অবকাঠামো ও প্রযুক্তিগত সুবিধাসম্পন্ন গ্রন্থাগার নির্মাণে সরকার বিভিন্ন কার্যক্রম গ্রহণ করেছে। পাঠক, গবেষক ও তথ্য সংগ্রহকারীদের কাছে গ্রন্থাগারকে আরো আকর্ষণীয় ও কর্মপোযোগী করে গড়ে তুলতে হবে। গ্রন্থ ও গ্রন্থাগার হয়ে উঠুক সকলের পথ চলার পাথেয়-এই প্রত্যাশা করি।

আমি ‘জাতীয় গ্রন্থাগার দিবস- ২০২৪’ এর সাফল্য কামনা করি ৷

জয় বাংলা।

খোদা হাফেজ, বাংলাদেশ চিরজীবী হোক।”

#

রাহাত/ফাতেমা/রবি/রাসেল/আলী/আসমা/২০২৪/১০২০ ঘন্টা

আজ বিকাল পাঁচটার আগে প্রচার করা নিষেধ